דן שני

סגן אלוף דן שני (פרידברג) (3 במאי 1936 – 23 במאי 1970) היה קצין בחיל השריון, שלחם בחזית המצרית במלחמת ששת הימים. על פעולתו בימי המלחמה עוטר שני בעיטור המופת. הוא נפל בקרב כמפקד גדוד במלחמת ההתשה.

ביוגרפיה
דן שני נולד בקיבוץ גבעת ברנר להורים שעלו מגרמניה. כשהיה בן שנתיים עברה משפחתו לעיר ראשון לציון. למד בבית הספר המקצועי ברמלה, שיחק כדוריד, היה מרכז שכבה בתנועת מכבי הצעיר ופעיל בגדנ"ע.

שני התגייס לשירות צבאי במאי 1954 והוצב בפלוגת סיור של יחידת שריון. לחם במלחמת סיני ולאחריה הוסמך לקצין. ב-1958, לאחר שנת שירות בצבא הקבע, התחתן והתגורר עם אשתו בקיבוץ מסילות שממנו באה, שם עבד בחקלאות ועסק בהדרכת נוער. חמש שנים אחר כך עבר לאשדוד ועבד כמנהל אחזקה במפעל. לאחר מכן עבר עם משפחתו לגור במושב עשרת והתגייס מחדש לשירות קבע. היה בין הראשונים שיצאו לארצות הברית ללמוד את הפעלת טנק המגח, שעמד להיכנס לשירות בצה"ל.

במלחמת ששת הימים היה שני מפקד פלוגת טנקי מגח בדרגת סרן. הפלוגה השתייכה לגדוד 46, שסופח לחטיבת הצנחנים בקרבות ליד רפיח. פלוגתו נקלעה למארב של טנקים כבדים מצריים, ואף על פי שספגה אבדות הצליחה להחזיק מעמד. סיפור הקרב הובא בספר של שבתי טבת חשופים בצריח. על ניהול הקרב שם עוטר שני בציון לשבח מאת אלוף פיקוד הדרום, שהומר לימים לעיטור המופת.

לאחר המלחמה שירת שני כקצין אג"ם וכסגן מפקד גדוד. למד בבית הספר לפיקוד ומטה. לאחר כן מונה למפקד גדוד הטנקים 79 בחטיבה 401, שהשתייכה לאוגדת סיני. ב-23 במאי 1970, בעת שנמצא בסיור ליד תעלת סואץ, נהרג מפגיעת אש ארטילרית מצרית. באותה תקרית נהרגו עוד שישה חיילי צה"ל.

דן שני היה בן 34 בנופלו. הניח הורים, אשה, בן ובת. הובא לקבורה בבית הקברות הצבאי בראשון לציון. כארבעת אלפים איש הלכו אחרי ארונו. הוא הועלה לאחר מותו לדרגת סגן אלוף.

הנצחה
שמו של שני הונצח על גבי מספר אנדרטאות, וביניהן אנדרטת יד לשריון בלטרון, האנדרטה לנופלי העיר ראשון לציון ואנדרטת נופלי המועצה האזורית גדרות, השוכנת במושב עשרת.

קישורים חיצוניים
 קורות החיים של דן שני, באתר "יזכור"
 ידיעות מאתר עיתונות יהודית היסטורית:
 שבעה חיילי צה"ל נפלו אתמול בחזית התעלה, מעריב, 24 במאי 1970
 דב גולדשטיין, דני (המשך), מעריב, 29 במאי 1970
 אריה פיק, סגן אלוף דן שני, למרחב, 28 ביוני 1970

הערות שוליים

חיילי חיל השריון
חיילי צה"ל במלחמת סיני
חיילי צה"ל במלחמת ששת הימים
חללי צה"ל במלחמת ההתשה
מעוטרי עיטור המופת במלחמת ששת הימים
אישים הקבורים בבתי קברות צבאיים ישראליים
בוגרי בית הספר חביב
בוגרי תיכון עמל א' רמלה
בוגרי המכבי הצעיר
אנשי המושב
ישראלים שנולדו ב-1936
ישראלים שנפטרו ב-1970
מסילות (קיבוץ): אישים